ધારો કે એ જ રીતે કંગનાએ કોઈ બીજી ઓછી લોકપ્રિય કે જાહેરજીવનમાં ન હોય તેવી વ્યક્તિ સાથે સંબંધ બાંધ્યો હોત તો આજે છે તે ચર્ચામાં મીડિયાને રસ ન પડ્યો હોત. કંગનાએ રિતિકને એક્સ કહ્યો છે. અર્થાત કે તેમની વચ્ચે સંબંધો નથી રહ્યા. તો પછી તેને જાહેરમાં લાવવાની શું જરૂર હતી? હા, જરૂર હોય જો સામી વ્યક્તિએ નો મીન્સ નો સાંભળ્યા છતાં તેના પર જાતીય સંબંધ બાંધવાની છૂટ લીધી હોય. શારીરિક કે માનસિક હરેસમેન્ટ થયું હોય. જેમ આદિત્ય પંચોલીના કિસ્સામાં થયું હતું. અહીં એકવાત જરૂર પૂછવાની મન થાય કે સ્ત્રી જ્યારે પુખ્ત હોય અને પરિણીત પુરુષ સાથે સંબંધ બાંધે છે સહમતીથી તો પછી પાછળથી બ્લેમગેમ રમવાનો શો અર્થ છે? અહીં ૧૯૯૪માં બનેલી અંગ્રેજી ફિલ્મ યાદ આવે છે ડિસ્કલોઝર. માઈકલ ડગ્લાસ અને ડેમી મુરનો બેનમૂન અભિનય હોય છે. માઈકલ ડગ્લાસ પર સેક્સુઅલ હરેસમેન્ટનો કેસ દાખલ થાય છે. હકીકતમાં માઈકલ ડગ્લાસ પોતે સેક્સુઅલ હરેસમેન્ટનો ભોગ બન્યો હોય છે. તે લડી લે છે. તેની બોસ જે તેની એક્સ ગર્લફ્રેન્ડ છે તે પોતાની સત્તાનો ઉપયોગ કરી પરિણીત માઈકલ સાથે ફરીથી સંબંધ બાંધવાનો પ્રયત્ન કરે છે. માઈકલ દાદ નથી આપતો એટલે અહંકારગ્રસ્ત માનુની માઈકલ પર સેક્સુઅલ હરેસમેન્ટનો કેસ કરી દે છે. પુરુષ માટે પોતે નિર્દોષ છે તે સાબિત કરવું મુશ્કેલ હોય છે. રિતિક રોશન વિરુદ્ધ છેલ્લાં બે વરસમાં કંગના ઘણું કહે છે. રિતિક તેમની વચ્ચે કોઈ સંબંધ નહોતા એવું સ્ટેટમેન્ટ આપ્યા બાદ ચૂપ જ રહે છે, કારણ કે તેને ખબર છે કે વાત જેમ આગળ ચર્ચાશે તેમ તેની હેડલાઈન્સ બનશે. ગ્લેમર ઈન્ડસ્ટ્રીઝમાં સ્ત્રી-પુરુષો એકબીજા સાથે સહજતાથી વર્તતા હોય છે. તેમાં પણ ફિલ્મોમાં તો પ્રેમીનો રોલ કરવાનો હોય છે. એકબીજાની ખાસ્સુ નજીક આવવાનો મોકો હોય છે. તેમાં અનેકવાર પરસ્પર સહમતીથી કેટલાક સંબંધો બંધાતા હશે. કારણ કે આખરે તો એ લોકો પણ માણસો જ છે. બન્ને વ્યક્તિઓ પછી એકબીજાના વ્યક્તિત્વના આદર સાથે પોતપોતાની દુનિયામાં પરત ફરતી હશે. દીપિકા પાદુકોણ અને રણબીર કપુરના સંબંધો હતા અને તેને માટે દીપિકાએ ક્યારેય ખેદ નથી વ્યક્ત કર્યો કે ન તો રણબીરને જાહેરમાં ઉતારી પાડ્યો છે. એવું જ કેટરિના કૈફ અને કરિના કપુર વિશે ય કહી શકાય.